আরেকটি প্রশ্ন বড় হয়ে দেখা দিয়েছে ভোটের সময় ধানের শীষের ব্যাজ না রাখা নিয়েও। একে স্থানীয় বিএনপির রাজনৈতিক পলায়ন বলে মনে করছেন কেউ কেউ। আবার দলের প্রার্থী হয়েও সরোয়ার নিজেই এবার সব কৌশল ঠিক করায় অনেকের মধ্যে আছে অসন্তোষ। জেলা যুবদলের এক সিনিয়র নেতা নাম প্রকাশ না করার শর্তে বলেন, ‘এখন আর বিএনপির রাজনীতির এখানে কিছুই থাকল না। শুধুই আমাদের বলা হয়েছে নীরব ভোট বিপ্লবের অপেক্ষায় থাকতে। আমরা নিজেরাই যদি পালিয়ে যাই মানুষ কেন আমাদের ভোট দেওয়ার মতো ঝুঁকি নেবে? তাইলে তো এখানে আমাদের নির্বাচন করাই এবার উচিত হয়নি। খুলনা আর গাজীপুর থেকে তো আমাদের শিক্ষা নিয়ে সে অনুসারে এখানে মাঠে থাকার কৌশল ঠিক করা উচিত ছিল। সেটা না পারা তো আমাদের ব্যর্থতা।’